A̱ndá ti nitjó imá ikin la ti chjasin Jerusalén kꞌuíxin ti kia xraxinkakonxín sin ti ña̱o tsíkjixin tsíkꞌóna ti ni̱nkué sin.
Ndá chꞌin Jesús kjuákꞌe ti ni̱nko,
ti nda̱sin kuènté Salomón
la ti sin judío kuántatjen sin chꞌan la kjuanchankí sin:
―¿Hasta nkesá tsꞌejóchóheni tsihini jína?
Ijie chro̱nka á chaxín jaha ti Cristo ―ichro sin.
Ndá kjuáte̱he chꞌin Jesús:
―Ó tjo̱nka̱ra,
ndá na̱xa̱ titekákonhñara.
Kaín ti ixra̱ tjétꞌa̱ la kjuachaxin kuènté Tꞌaná,
la tíhi tja̱ko̱xi̱n nkexro ti janhan.
Kjánchó jahara la titekákonhñara,
kixin jehya kolélo kuénta̱na éxi tjo̱nka̱ra senó.
Ti kolélo kuénta̱na la tjatso̱an va ti taná la ko kja̱xin janhan tjátso̱an ti jehe va,
la ko jehe va mé chréhe̱ va ti janhan.
Janhan mé tja̱ha̱ va ti kjuachón nkochríxín la í tsꞌitjáñahña va la ko ninkexró tsjachahya tsakítsjexín va ti tjaná.
Tꞌaná,
ti nkexro kjuajon ti jehe va,
mé a̱ntsí tꞌe̱to̱an chꞌan,
la ninkexró tsjachahya tsakítsjexín va ti itja chꞌan.
Janhan la ko Tꞌaná mé nkoko̱a nkexro.
Ndá ti sin judío kónínkaon sin la kuákja sin ixro̱ chrókjuatexin sin chꞌan ínaá.
A̱ndá chꞌin Jesús ndáchro:
―Itsjé nkehe jína kꞌuíkonra kjuáko̱xián kjuachaxíen Tꞌaná.
¿Ndá nkehe nduáhya kjuàkua kixin chrókꞌo̱ka̱xinra ixro̱?
*Ndá kjuáte̱he ti sin judío,
ndáchro:
―Jehya kixin ti kjuaxroan jína kjuásian ndá chrókꞌoka̱xini ixro̱.
Náhí.
Jaha ijnko chojni ó ndá chꞌéna a̱sán Díos,
mé xi̱kaha chrókꞌoka̱xini ixro̱.
*Ndá ndáchro chꞌin Jesús:
―Ndáchro xroon itén Díos tsíkjin sin ósé:
“Kja̱xinra jahara éxi Díos xi̱kaha.”
Ó nohara nkehe ndáchro xroon itén Díos,
la xitjahya tsitekákonhñara.
Mé xi̱kaha ndáchro Díos kixin nkojnko nkexro kꞌuáyéhe̱ itén chꞌan mé tsꞌóna sin éxi Díos.
A̱ndá Díos mé kjueyá ti janhan la ichrꞌána chjasintajni,
¿ndá nkekuènté ndáchrora kixin janhan kꞌuándaxíha̱n Díos kixin ndáxrja̱n kixin janhan mé ti Xje̱en Díos?
Ti chrókjui̱tꞌahya ti ixra̱ ichꞌe Tꞌaná la chrókuitekákonhñara.
A̱ndá ti chaxín tjétꞌa̱ ti ixra̱ a,
a̱ndá kjónté titekákonhñara ti janhan,
kjánchó chrókuitekáonra ti ixra̱ tjétꞌa̱ la chrókiénxinra kixin Tꞌaná la ko janhan mé nkoko̱a nkexro.
Ndá ínaá chrótsé sin ti chꞌin Jesús kixin chrókjuakꞌechjina chꞌan,
kjánchó jehe chꞌan la sákjuí chꞌan.
*Ndá chꞌin Jesús xíkjan ti tóhe nda̱río Jordán ti kjuákꞌe chꞌin Juan kꞌuéki̱ki̱te chojni senó.
Ndá itsjé chojni sákjuichréhe̱ sin chꞌan kjuitsjehe sin la ndáchro sin:
―Chaxín chꞌin Juan kjónté kjuasinhña kjuaxroan ijié,
la ti nkehe chronka chꞌan kuènté ti nkexro i la chaxín ndoá ―ichro sin.
Ndá itsjé ti sin tjejó ntiha la kuitekaon sin ti chꞌin Jesús.